CELEX: 
Language: lt
Date: 2021-06-17 00:00:00
Title: KOMISIJOS DELEGUOTASIS REGLAMENTAS (ES) …/... kuriuo dėl Sąjungos šiltnamio efektą sukeliančių dujų apyvartinių taršos leidimų prekybos sistemos netaikymo atvykstamiesiems skrydžiams iš Jungtinės Karalystės iš dalies keičiama Europos Parlamento ir Tarybos direktyva 2003/87/EB

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               Sąjungos šiltnamio efektą sukeliančių dujų apyvartinių taršos leidimų prekybos sistema (ES ATLPS) taikoma išvykstamiesiems skrydžiams iš Europos ekonominės erdvės (EEE) aerodromų ir atvykstamiesiems skrydžiams iš trečiųjų šalių, kurioms taikomas Direktyvos 2003/87/EB 25a straipsnis. Siekiant užtikrinti optimalią Sąjungos sistemos ir trečiųjų šalių priemonių, kuriomis siekiama mažinti skrydžių poveikį klimato kaitai, sąveiką, 25a straipsniu Komisijai suteikti įgyvendinimo įgaliojimai nustatyti, kurie skrydžiai turi būti išbraukti iš I priede pateikto aviacijos veiklos rūšių sąrašo. 2008 m. būta lūkesčių, kad trečiųjų šalių priemonės bus lygiavertės
                  1
               , tačiau vėliau iš dalies pakeistoje Direktyvoje 2003/87/EB tokių didelių lūkesčių
                  2
                nebėra, o ES ATLPS šiuo metu iki 2023 m. pabaigos taikoma tik EEE viduje vykdomiems skrydžiams, išskyrus atvejus, kai yra sudarytas susitarimas
                  3
               . 
            
            
               2020 m. gruodžio mėn. Europos Sąjunga ir Jungtinė Didžiosios Britanijos ir Šiaurės Airijos Karalystė pasiekė susitarimą
                  4
               . Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimo (toliau – Susitarimas) sudarymą Sąjunga patvirtino Tarybos sprendimu (ES) 2021/689
                  5
               . Susitarime nustatyta, kad Sąjungos anglies dioksido apmokestinimo sistema turi būti taikoma skrydžiams iš Europos ekonominės erdvės į Jungtinę Karalystę
                  6
               . Be to, 2020 m. gruodžio mėn. ES pranešė apie atnaujintus nacionaliniu lygmeniu nustatytus įpareigojančius veiksmus pagal Paryžiaus susitarimą, kad iki 2030 m. visos ekonomikos mastu išmetamų teršalų kiekis būtų sumažintas bent 55 proc., palyginti su 1990 m. lygiu
                  7
               . Tų įpareigojančių veiksmų bus imamasi, be kita ko, ir civilinės aviacijos sektoriuje, o su tais veiksmais susiję skaičiavimai atlikti atsižvelgiant į teršalų kiekį, išmetamą vykdant išvykstamuosius skrydžius iš ES teritorijos; toks principas dera su šiame reglamente numatytu tęstiniu išvykstamųjų skrydžių reguliavimu ir išimtimi atvykstamiesiems skrydžiams. 
            
            
               Direktyva 2003/87/EB taikoma nepriklausomai nuo oro vežėjo nacionalinės priklausomybės ir iš esmės (pagal 28a straipsnio 1 dalį „išmetamųjų teršalų, kurie [...] išmetami vykdant skrydžius į aerodromus, esančius EEE nepriklausančiose šalyse, ir iš jų“ atžvilgiu iki 2023 m. gruodžio 31 d., laikantis 28a straipsnio 7 dalies ir atsižvelgiant į 28b straipsnyje nurodytos peržiūros rezultatus) apima skrydžius, vykdomus iš valstybės narės teritorijoje esančio aerodromo arba į jį. Sudaryti vienodas sąlygas maršrutais skrydžius vykdantiems orlaivių naudotojams yra būtina, kad būtų išvengta konkurencijos iškraipymo. Europos Sąjungos ir Jungtinės Karalystės susitarimu sudaromos vienodos sąlygos maršrutais skrydžius vykdantiems orlaivių naudotojams: ES reguliuoja išvykstamuosius skrydžius į Jungtinę Karalystę
                  8
               , o Jungtinė Karalystė pagal savo anglies dioksido apmokestinimo sistemą atsako už skrydžius iš Jungtinės Karalystės į EEE
                  9
               . 
            
            
               Vadovaujantis Susitarimu, šiame reglamente nustatoma, kad skrydžiams iš Jungtinės Karalystės aerodromų į EEE aerodromus ES ATLPS netaikoma. 
            
            
               To paties požiūrio buvo laikomasi ir tuomet, kai 2015 m. gruodžio mėn. pasiektas ir 2017 m. lapkričio 23 d. pasirašytas Europos Sąjungos ir Šveicarijos susitarimas dėl jų šiltnamio efektą sukeliančių dujų apyvartinių taršos leidimų prekybos sistemų susiejimo
                  10
                (toliau – Šveicarijos susiejimo susitarimas). Šveicarijos susiejimo susitarimu išlaikomos vienodos sąlygos maršrutais skrydžius vykdantiems orlaivių naudotojams: ES reguliuoja išvykstamuosius skrydžius į Šveicariją, o Šveicarija atsako už skrydžius iš Šveicarijos į EEE. Pagal Šveicarijos susiejimo susitarimą Komisija priėmė deleguotąjį aktą dėl ES ATLPS netaikymo atvykstamiesiems skrydžiams iš Šveicarijos nuo 2020 m. sausio 1 d.
                  11
                
            
            
               Dėl poveikio aplinkai manoma, kad papildomas aviacijos sektoriuje išmetamas anglies dioksido (CO2) kiekis, kuriam taikoma anglies dioksido apmokestinimo sistema, įtraukus iš EEE į Jungtinę Karalystę (ir priešinga kryptimi) vykdomus skrydžius, būtų apie 17,5 mln. tonų (atsižvelgiant į 2019 m. lygį), lygiomis dalimis padalytas atvykstamiesiems ir išvykstamiesiems skrydžiams. 
            
            
               Direktyvos 2003/87/EB I priedas iš dalies keičiamas siekiant pakoreguoti jo taikymo sritį, susijusią su atvykstamaisiais skrydžiais iš Jungtinės Karalystės.
            
            
               2.KONSULTACIJOS PRIEŠ PRIIMANT AKTĄ
            
            
               2021 m. kovo 12 d. Klimato kaitos ekspertų grupėje surengtas valstybių narių atstovų susitikimas. Rengiant deleguotojo akto projektą atsižvelgta į tos ekspertų grupės pateiktas pastabas. Be to, pastabas dėl deleguotojo reglamento teksto keturias savaites – nuo 2021 m. balandžio 19 d. iki gegužės 17 d. – buvo galima pateikti internetu geresnio reglamentavimo portale. Gauti du atsakymai (vienas iš piliečio, o kitas – iš verslo asociacijos). Atsižvelgiant į piliečio atsiliepimą, tekstas pataisytas, siekiant užtikrinti lyčių požiūriu neutralesnės kalbos vartojimą. Verslo asociacijos suformuluotos pastabos buvo išsamesnės nei šio deleguotojo akto dalykas; į jas prireikus pagal aplinkybes bus atsižvelgta. Po priėmimo deleguotąjį reglamentą du mėnesius nagrinės Europos Parlamentas ir Taryba.
            
            
               3.DELEGUOTOJO AKTO TEISINIAI ASPEKTAI
            
            
               Reglamentas laikomas tinkama priemone; pagal 25a straipsnį priimtas deleguotasis reglamentas atlieka toliau nurodytas funkcijas.
            
            
               1 straipsnis
            
            
               Šiuo straipsniu iš dalies keičiamas Direktyvos 2003/87/EB I priedas, siekiant atleisti orlaivių naudotojus nuo pareigos atsisakyti ATL už atvykstamuosius skrydžius iš Jungtinės Karalystės aerodromų į EEE aerodromus. Laikantis Reglamento (ES) 2017/2392 už šiuos atvykstamuosius skrydžius ATL neišduodami.
            
            
               Šiuo straipsniu išlaikomas stabilumas, susijęs su ES ATLPS taikymu orlaivių naudotojams, nes jame paaiškinama, kad dėl ES ATLPS netaikymo atvykstamiesiems skrydžiams iš Jungtinės Karalystės nedaromas poveikis nuostatoms, kuriose nustatytos sistemos taikymo ribos.
            
            
               KOMISIJOS DELEGUOTASIS REGLAMENTAS (ES) …/...
            
            
               2021 06 17
            
            
               kuriuo dėl Sąjungos šiltnamio efektą sukeliančių dujų apyvartinių taršos leidimų prekybos sistemos netaikymo atvykstamiesiems skrydžiams iš Jungtinės Karalystės iš dalies keičiama Europos Parlamento ir Tarybos direktyva 2003/87/EB
            
         
         
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2003 m. spalio 13 d. Europos Parlamento ir Tarybos direktyvą 2003/87/EB, nustatančią šiltnamio efektą sukeliančių dujų emisijos leidimų sistemą Sąjungoje ir iš dalies keičiančią Tarybos direktyvą 96/61/EB
                  12
               , ypač į jos 25a straipsnio 1 dalies antrą pastraipą,
            
            
               kadangi:
            
            
               (1)Direktyvos 2003/87/EB 25a straipsniu Komisijai suteikiami įgaliojimai priimti nuostatas, pagal kurias Sąjungos šiltnamio efektą sukeliančių dujų apyvartinių taršos leidimų prekybos sistema (toliau – ES ATLPS) netaikoma skrydžiams iš tam tikros trečiosios šalies. Tokiomis nuostatomis turėtų būti užtikrinta optimali ES ATLPS ir trečiosios šalies priemonių, kuriomis siekiama mažinti aviacijos poveikį klimato kaitai, sąveika;
            
            
               (2)2020 m. gruodžio mėn. pasiektas Sąjungos ir Jungtinės Didžiosios Britanijos ir Šiaurės Airijos Karalystės susitarimas
                  13
               . Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimą (toliau – Prekybos ir bendradarbiavimo susitarimas) Sąjunga pasirašė Tarybos sprendimu (ES) 2020/2252
                  14
               ,o patvirtino – Tarybos sprendimu (ES) 2021/689
                  15
               . Susitarimas buvo laikinai taikomas iki jo įsigaliojimo 2021 m. gegužės 1 d.
                  16
                Jame numatyta, kad kiekviena susitariančioji šalis turi taikyti veiksmingą anglies dioksido apmokestinimo sistemą, apimančią aviacijos sektorių, ir kad skrydžiai iš Europos ekonominės erdvės (EEE) teritorijoje esančių aerodromų į Jungtinės Karalystės teritorijoje esančius aerodromus turi būti reglamentuojami pagal ES ATLPS. Vadovaujantis Direktyvos 2003/87/EB 28a straipsnio 7 dalimi, Direktyvos 2003/87/EB 28a straipsnio 1 dalyje nustatyta nukrypti leidžianti nuostata, pagal kurią valstybės narės turėtų laikyti, kad tos direktyvos reikalavimai dėl teršalų, išmetamų vykdant tam tikrus skrydžius į EEE nepriklausančiose šalyse esančius aerodromus ir iš jų, yra įvykdyti, turi būti taikoma tik laikantis Susitarimo sąlygų; 
            
            
               (3)todėl būtina iš dalies pakeisti Direktyvą 2003/87/EB, kad ES ATLPS nebūtų taikoma skrydžiams iš Jungtinės Karalystės teritorijoje esančių aerodromų į EEE teritorijoje esančius aerodromus. Kad būtų išlaikytas stabilumas, susijęs su ES ATLPS sistemos taikymu orlaivių naudotojams, ta nuostata dėl ES ATLPS netaikymo skrydžiams iš Jungtinės Karalystės teritorijoje esančių aerodromų į EEE teritorijoje esančius aerodromus neturėtų daryti poveikio nuostatoms, pagal kurias tam tikrai aviacijos veiklai ES ATLPS netaikoma remiantis nustatytomis ribomis, susijusiomis su kiekvieno orlaivių naudotojo skrydžių skaičiumi arba juos vykdant išmetamu teršalų kiekiu;
            
            
               (4)todėl Direktyva 2003/87/EB turėtų būti atitinkamai iš dalies pakeista;
            
            
               (5)kadangi Susitarimas buvo laikinai taikomas nuo 2021 m. sausio 1 d., šis reglamentas turėtų būti taikomas nuo tos dienos išmetamam teršalų kiekiui,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Direktyvos 2003/87/EB I priedo lentelės skilties „Veiklos“ įrašo „Aviacija“ antra pastraipa iš dalies keičiama taip:
            
            
               (1) j punkto antra pastraipa pakeičiama taip: 
            
            
               „Skrydžiai, kurie nurodyti l ir m punktuose arba kurių vienintelis tikslas – skraidinti oficialią misiją vykdančius valstybės narės valdančius monarchus ir jų artimiausius šeimos narius, valstybių vadovus, vyriausybių vadovus ir ministrus, pagal šį punktą šiai veiklai nepriskiriami būti negali;“;
            
            
               (2)k punktas pakeičiamas taip:
            
            
               „k)
                     nuo 2013 m. sausio 1 d. iki 2030 m. gruodžio 31 d. – skrydžiai, kurie, jei nebūtų taikomas šis punktas, būtų priskiriami šiai veiklos rūšiai ir kuriuos vykdo nekomercinio orlaivio naudotojas, vykdantis skrydžius, dėl kurių per metus iš viso išmetama mažiau kaip 1 000 tonų teršalų (įskaitant teršalus, išmetamus vykdant l ir m punktuose nurodytus skrydžius);“;
            
            
               (3)įterpiamas m punktas:
            
            
               „m)
                     skrydžiai iš Jungtinės Karalystės teritorijoje esančių aerodromų į EEE teritorijoje esančius aerodromus.“
            
            
               2 straipsnis
            
         
         
            
               Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
            
            
               Jis taikomas nuo 2021 m. sausio 1 d. 
            
            
            
            
            
               Šis reglamentas privalomas visas ir tiesiogiai taikomas visose valstybėse narėse. 
            
            
               Priimta Briuselyje 2021 06 17
            
            
               
                     Komisijos vardu
               
               
                     Pirmininkė
                     Ursula VON DER LEYEN
               
            
         
         
            
                  
                     (1)
                  
                        Žodis „lygiavertis“ į Direktyvos 2003/87/EB dėstomąją dalį neįtrauktas, tačiau įtrauktas į Direktyvos 2008/101/EB 17 konstatuojamąją dalį.
               
               
                  
                     (2)
                  
                        Žr., pavyzdžiui, 2014 m. balandžio 16 d. Europos Parlamento ir Tarybos reglamento (ES) Nr. 421/2014 6 konstatuojamąją dalį.
               
               
                  
                     (3)
                  
                        2017 m. gruodžio 13 d. Europos Parlamento ir Tarybos reglamentas (ES) 2017/2392, kuriuo iš dalies keičiama Direktyva 2003/87/EB, siekiant išlaikyti dabartinius jos taikymo aviacijos veiklai apribojimus ir pasirengti nuo 2021 m. įgyvendinti pasaulinę rinkos priemonę (OL L 350, 2017 12 29, p. 7).
               
               
                  
                     (4)
                  
                        2020 m. gruodžio 29 d. Tarybos sprendimas (ES) 2020/2252 dėl Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimo ir Europos Sąjungos ir Jungtinės Didžiosios Britanijos ir Šiaurės Airijos Karalystės susitarimo dėl keitimosi įslaptinta informacija ir jos apsaugos saugumo procedūrų pasirašymo Sąjungos vardu ir laikino taikymo (OL L 444, 2020 12 31, p. 2). 
               
               
                  
                     (5)
                  
                        2021 m. balandžio 29 d. Tarybos sprendimas (ES) 2021/689 dėl Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimo ir Europos Sąjungos ir Jungtinės Didžiosios Britanijos ir Šiaurės Airijos Karalystės susitarimo dėl keitimosi įslaptinta informacija ir jos apsaugos saugumo procedūrų sudarymo Sąjungos vardu (OL L 149, 2021 4 30, p. 2).
               
               
                  
                     (6)
                  
                        Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimo (OL L 149, 2021 4 30, p. 10) 392 straipsnis. 
               
               
                  
                     (7)
                  
                        
                  https://www4.unfccc.int/sites/ndcstaging/PublishedDocuments/European%20Union%20First/EU_NDC_Submission_December%202020.pdf
                   
               
               
                  
                     (8)
                  
                        Pažymėta, kad tokiu būdu galima praktiškai išspręsti bendrų, bet diferencijuotų įsipareigojimų ir gebėjimų klausimą, kurį ilgą laiką bandė išspręsti Jungtinių Tautų bendrosios klimato kaitos konvencijos (UNFCCC) šalys. Žr., pavyzdžiui, 
                  http://papers.ssrn.com/sol3/papers.cfm?abstract_id=1952554
                  .
               
               
                  
                     (9)
                  
                        
                  https://www.legislation.gov.uk/uksi/2020/1265/contents/made
                  . 
               
               
                  
                     (10)
                  
                        Europos Sąjungos ir Šveicarijos Konfederacijos susitarimas dėl jų šiltnamio efektą sukeliančių dujų apyvartinių taršos leidimų prekybos sistemų susiejimo (OL L 322, 2017 12 7, p. 3).
               
               
                  
                     (11)
                  
                        Sprendimas C(2020) 3107, žr. 
                  https://ec.europa.eu/transparency/regdoc/rep/3/2020/EN/C-2020-3107-F1-EN-MAIN-PART-1.PDF
                   
               
               
                  
                     (12)
                  
                        OL L 275, 2003 10 25, p. 32.
               
               
                  
                     (13)
                  
                        Europos Sąjungos bei Europos atominės bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimas (OL L 444, 2020 12 31, p. 14). 
               
               
                  
                     (14)
                  
                        2020 m. gruodžio 29 d. Tarybos sprendimas (ES) 2020/2252 dėl Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimo ir Europos Sąjungos ir Jungtinės Didžiosios Britanijos ir Šiaurės Airijos Karalystės susitarimo dėl keitimosi įslaptinta informacija ir jos apsaugos saugumo procedūrų pasirašymo Sąjungos vardu ir laikino taikymo (OL L 444, 2020 12 31, p. 2).
               
               
                  
                     (15)
                  
                        2021 m. balandžio 29 d. Tarybos sprendimas (ES) 2021/689 dėl Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimo ir Europos Sąjungos ir Jungtinės Didžiosios Britanijos ir Šiaurės Airijos Karalystės susitarimo dėl keitimosi įslaptinta informacija ir jos apsaugos saugumo procedūrų sudarymo Sąjungos vardu (OL L 149, 2021 4 30, p. 2).
               
               
                  
                     (16)
                  
                        Pranešimas dėl Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimo ir Europos Sąjungos ir Jungtinės Didžiosios Britanijos ir Šiaurės Airijos Karalystės susitarimo dėl keitimosi įslaptinta informacija ir jos apsaugos saugumo procedūrų įsigaliojimo (OL L 149, 2021 4 30, p. 2560).